### *Projekts*

**LATVIJAS REPUBLIKAS MINISTRU KABINETS**

2020. gada\_\_\_.\_\_\_\_\_\_\_\_\_\_\_\_ Rīkojums Nr.\_\_\_\_\_\_

Rīgā (prot. Nr. \_\_\_ \_\_\_.§)

**Par valsts pētījumu programmu „Latvijas kultūra – resurss**

**valsts attīstībai”**

1. Saskaņā ar Zinātniskās darbības likuma 13.panta otrās daļas 3.punktu, kā arī ievērojot Ministru kabineta 2018.gada 4.septembra noteikumu Nr.560 „Valsts pētījumu programmu projektu īstenošanas kārtība” 4.punktu, apstiprināt valsts pētījumu programmu „Latvijas kultūra – resurss valsts attīstībai” 2020. – 2022.gadam (turpmāk – programma).

2. Noteikt Kultūras ministriju par atbildīgo institūciju programmas īstenošanā.

3. Programmas kopējais finansējums 2020. – 2022.gadam ir 1 075 350 *euro*. Programmu finansē no Kultūras ministrijas valsts budžeta programmā 20.00.00 „Kultūrizglītība” piešķirtajiem valsts budžeta līdzekļiem. Programmas finansējums ik gadu ir 358 450 *euro*.

4. Programmas virsmērķis ir Latvijas mākslas un kultūras kapitāla efektīva izmantošana Latvijas ilgtspējīgai attīstībai.

5. Programmas mērķis ir attīstīt zināšanu bāzi un cilvēkkapitālu humanitārajās un mākslas zinātnēs un sociālajās zinātnēs par Latvijas mākslinieciskās jaunrades un kultūras mantojuma procesiem, to sociālo un ekonomisko ietekmi un ilgtspēju.

6. Lai sasniegtu programmas mērķi, noteikt šādus programmas uzdevumus:

6.1. attīstīt zināšanu bāzi par mākslinieciskās jaunrades vēsturi un aktuālajiem procesiem Latvijas mūzikā, literatūrā, teātra un dejas mākslā, vizuālajā mākslā, dizainā, arhitektūrā, audiovizuālajā un filmu mākslā, tai skaitā par sabiedrības un radošo kopienu iesaistes un līdzdalības praksēm un par kultūras un mākslas procesu daudzveidību, ilgtspēju un saikni ar kultūras un kultūrizglītības vajadzībām, sekmējot pētniecības, augstākās izglītības un mākslinieciskās jaunrades saikni;

6.2. attīstīt zināšanu bāzi par Latvijas kultūras mantojuma (materiālā, nemateriālā, dokumentārā) aizsardzību, saglabāšanu, tālāknodošanu, komunikācijas un pārvaldības jautājumiem mūsdienu tehnoloģisko, ekonomisko, sociālo un vides izaicinājumu kontekstā, kultūras mantojuma un atmiņas institūciju lomu par sabiedrības, īpaši jauniešu, un mantojuma kopienu iesaistes un līdzdalības praksēm;

6.3. attīstīt pētniecības metodes un zināšanu bāzi par mākslinieciskās jaunrades un kultūras mantojuma nozaru sociālo un ekonomisko ietekmi, pārneses efektiem un lomu Latvijas sabiedrības un tautsaimniecības ilgtspējīgā attīstībā un nacionālās identitātes veidošanā.

7. Programmas īstenošanā noteikt šādus kopīgus (horizontālos) uzdevumus:

7.1. veidot un attīstīt starpdisciplināras konkurētspējīgas zinātnieku grupas programmas tematiskajās jomās;

7.2. attīstīt mākslinieciskās jaunrades un kultūras mantojuma pētniecības metodes, tai skaitā digitālās metodes, integrējot tās kultūras jomu augstākās izglītības studiju programmās un kultūras mantojuma institūciju darbībā;

7.3. attīstīt zinātnisko grupu sadarbību ar mākslinieciskās jaunrades un kultūras mantojuma nozarēm, tostarp sagatavojot šīm nozarēm nepieciešamos speciālistus;

7.4. iesaistīties izglītības procesā, tostarp integrējot pētniecību kultūras jomu augstākās izglītības studiju procesā, nodrošinot prakses un darba iespējas studējošajiem un attīstot ar programmu saistītas maģistrantūras un doktorantūras programmas;

7.5. iesaistīties starptautiskos sadarbības tīklos un konsorcijos, īstenojot projektus Eiropas Savienības fondu un citās starptautiskās pētniecības programmās;

7.6. informēt sabiedrību, iesaistot atbilstošās mērķa grupas, lai veicinātu zināšanu pārnesi, izpratni par pētniecības lomu un devumu sabiedrībai nozīmīgu jautājumu risināšanā;

7.7. veicināt zināšanu pārnesi, nodrošinot rīcībpolitikas ieteikumu izstrādi;

7.8. programmas īstenošanas nodrošināšanai programmas projektu īstenotāji savstarpēji sadarbojas kopīgu aktivitāšu ietvaros (piemēram, oriģināli zinātniskie raksti, sabiedrības informēšanas pasākumi, konferences un semināri).

 8. Programmas īstenošanas laikā noteikt šādus galvenos sasniedzamos rezultātus:

 8.1. priekšlikumu sagatavošana rīcībpolitikas plānošanai un ieviešanai, tostarp kultūras ietekmes mērīšanas metodoloģijas risinājumu izstrāde un datu kopu veidošana;

 8.2. pētniecības rezultātu publiska pieejamība un integrācija izglītības procesā;

8.3. pētniecības datu pieejamība pētniecības datu repozitorijā.

9. Programmas īstenošanas laiku bez papildu finansējuma piešķiršanas var pagarināt līdz vienam gadam, ja tas ir nepieciešams programmas un tās projektu rezultātu nostiprināšanai un publiskošanai.

Ministru prezidents A.K.Kariņš

Kultūras ministrs N.Puntulis

Vīza: Valsts sekretāre D.Vilsone

Branta 67330349

Sabine.Branta@km.gov.lv